## Pravilnik o izmjenama i dopunama Pravilnika o načinu isplate novčanih primanja i drugih troškova

### NN 155/2008 (30.12.2008.), Pravilnik o izmjenama i dopunama Pravilnika o načinu isplate novčanih primanja i drugih troškova

MINISTARSTVO OBITELJI, BRANITELJA I ME?UGENERACIJSKE SOLIDARNOSTI

4250

Na temelju članka 108. stavka 1. točke 13. Zakona o pravima hrvatskih branitelja iz Domovinskog rata i članova njihovih obitelji (»Narodne novine« broj 174/2004., 92/2005., 02/2007. i 107/2007.), potpredsjednica Vlade Republike Hrvatske i ministrica obitelji, branitelja i međugeneracijske solidarnosti, donosi

PRAVILNIK

O IZMJENAMA I DOPUNAMA PRAVILNIKA O NAČINU ISPLATE NOVČANIH PRIMANJA I DRUGIH TROŠKOVA

Članak 1.

U Pravilniku o načinu isplate novčanih primanja i drugih troškova (»Narodne novine« broj 52/2005.) članak 5. stavak 1. mijenja se i glasi:

»Isplatu novčanih prava iz članka 2. ovoga Pravilnika korisnicima prava obavlja Ministarstvo uplatom na štedne knjižice i tekuće račune jednom mjesečno putem Hrvatske poštanske banke ili druge poslovne banke koju izabere korisnik prava i s kojom Ministarstvo ima sklopljen Ugovor o poslovnoj suradnji.«

Iza stavka 1. dodaju se novi stavci 2., 3., 4. i 5. koji glase:

»2) Korisnik prava podatke o poslovnoj banci i podatke o štednoj knjižici ili tekućem računu za isplatu novčanih prava iz članka 2. ovoga Pravilnika dostavlja tijelu uprave koje rješava u prvom stupnju, a tijelo uprave koje rješava u prvom stupnju će podatke o poslovnoj banci i tekućem računu ili podatke o promjeni poslovne banke i tekućeg računa unijeti u zahtjev iz članka 6. stavka 2. ovoga Pravilnika u slučaju kada se radi poslovnoj banci s kojom je Ministarstvo sklopilo Ugovor o poslovnoj suradnji.

3) Kada korisnik prava izabere poslovnu banku s kojom Ministarstvo nema sklopljen Ugovor o poslovnoj suradnji, tijelo uprave koje rješava u prvom stupnju će o izabranoj poslovnoj banci ili promjeni poslovne banke odmah po prijemu podataka obavijestiti Ministarstvo u smislu potrebe sklapanja Ugovora o poslovnoj suradnji.

4) Ministarstvo je obvezno u roku od dva mjeseca od dana prijema zahtjeva iz članka 6. stavka 2. ovoga Pravilnika izvršiti isplatu novčanih prava putem izabrane ili promijenjene poslovne banke s kojom ima sklopljen Ugovor o poslovnoj suradnji.

5) Ministarstvo je obvezno u roku od šest mjeseci od dana prijema obavijesti o poslovnoj banci i tekućem računu iz članka 5. stavka 3. ovoga Pravilnika izvršiti isplatu novčanih prava putem izabrane ili promijenjene poslovne banke.«

Dosadašnji stavak 2. postaje stavak 6.

Članak 2.

U članku 6. stavak 1. mijenja se i glasi:

»Tijelo uprave koje rješava u prvom stupnju obvezno je do 25. dana u mjesecu zaključiti obradu novčanih prava iz članka 2. ovoga Pravilnika i odgovorno je kao obračunsko tijelo za točnost i osnovanost obrađenih novčanih prava.«

Članak 3.

Ovaj pravilnik stupa na snagu osmoga dana od dana objave u »Narodnim novinama«.

Klasa: 400-01/05-0001/2
Urbroj: 519-04/3-08-3
Zagreb, 19. studenoga 2008.

Potpredsjednica Vlade
Republike Hrvatske, ministrica obitelji, branitelja i međugeneracijske solidarnosti
Jadranka Kosor, dipl. iur., v. r.

Pravilnik, NN 155/2008-4250